**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL 2014 M. VASARIO 27 D. SPRENDIMO NR. T2-41 „DĖL IŠ SAVIVALDYBĖS BIUDŽETO IŠLAIKOMŲ BIUDŽETINIŲ ĮSTAIGŲ AUTOMOBILIŲ ĮSIGIJIMO, NUOMOS ARBA NUOMOS PAGAL VEIKLOS NUOMOS SUTARTIS“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Šiuo Savivaldybės tarybos sprendimo projektu siekiama pakeisti Klaipėdos miesto savivaldybės tarybos 2014 m. vasario 27 d. sprendimo Nr. T2-41 2 punktą, nustatant Klaipėdos miesto savivaldybės administracijai išlaidų tarnybiniams lengviesiems automobiliams išlaikyti, nuomotis arba nuomotis pagal veiklos nuomos sutartį dydį – iki 2 procentų asignavimų darbo užmokesčiui.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės taryba 2014-02-27 sprendimu Nr. T2-41 nustatė iš Savivaldybės biudžeto išlaikomoms biudžetinėms įstaigoms išlaidų tarnybiniams lengviesiems automobiliams išlaikyti, nuomotis arba nuomotis pagal veiklos nuomos sutartį dydį – iki 1 procento asignavimų darbo užmokesčiui. Šis dydis galioja ir Klaipėdos miesto savivaldybės administracijai.

Klaipėdos miesto savivaldybės taryba 2016-03-31 sprendimu Nr. T2-74 Klaipėdos miesto savivaldybės administracijai leido nuomotis pagal veiklos nuomos sutartis 4 lengvuosius automobilius, brangesnius kaip 17 377 Eur (be pridėtinės vertės mokesčio), turinčius ne daugiau kaip 5 sėdimas vietas, ir 1 lengvąjį automobilį, brangesnį kaip 26 065,00 Eur (be pridėtinės vertės mokesčio), turintį daugiau kaip 5 sėdimas vietas.

Savivaldybės administracija planuoja nuomotis 5 lengvuosius automobilius: 3 lengvuosius elektra varomus automobilius, kurie būtų naudojami Savivaldybės administracijos Socialinių reikalų departamento bei Viešosios tvarkos skyriaus funkcijų vykdymui Klaipėdos mieste, bei 2 lengvuosius automobilius, iš kurių vienas būtų didesnis nei penkių sėdimų vietų. Įsigijusi naujus automobilius Savivaldybės administracija vykdytų dviejų šiuo metu naudojamų automobilių, kurie yra techniškai nusidėvėję ir kurių išlaikymas kainuoja papildomas lėšas, nurašymo ir pardavimo viešo aukciono būdu procedūras.

Įvertinus šiuo metu naudojamus automobilius, iš kurių 2 automobiliai būtų nurašyti, ir naujai nuomojamus automobilius lėšų poreikis per metus sudarytų 79129 Eur ir tai viršytų 1 procentą nuo asignavimų darbo užmokesčiui, kadangi lėšos skirtos veiklos nuomai įskaitomos į transporto priemonių išlaikymo išlaidas. Asignavimai darbo užmokesčiui planuojami 4972754 Eur.

Nustačius išlaidų tarnybiniams lengviesiems automobiliams išlaikyti, nuomotis arba nuomotis pagal veiklos nuomos sutartį dydį iki 2 procentų asignavimų darbo užmokesčiui, savivaldybės administracijai būtų sudaryta galimybė vykdyti nurodytų 5 automobilių veiklos nuomą.

**3. Kokių rezultatų laukiama.**

Klaipėdos miesto savivaldybės administracijai nustačius išlaidų tarnybiniams lengviesiems automobiliams išlaikyti, nuomotis arba nuomotis pagal veiklos nuomos sutartį dydį iki 2 procentų asignavimų darbo užmokesčiui, būtų sudaryta galimybė vykdyti viešųjų pirkimų procedūras dėl nurodytų 5 automobilių veiklos nuomos.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomų lėšų nenumatoma.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – Klaipėdos miesto savivaldybės administracijai sudaroma galimybė vykdyti viešųjų pirkimų procedūras dėl 5 lengvųjų automobilių veiklos nuomos.

Teikiame svarstyti šį sprendimo projektą.

Turto skyriaus vedėjas Edvardas Simokaitis